Жалба, подадена на 17 юли 2023 г. — Al-Assad/Съвет
(Дело T-420/23)
Език на производството: френски
Страни
Жалбоподател: Mudar Al-Assad (Дамаск, Сирия) (представител: B. Grundler, адвокат)
Ответник: Съвет на Европейския съюз
Искания
Жалбоподателят моли Общия съд:
Да отмени Регламента за изпълнение (ЕС) № 2023/844 на Съвета от 24 април 2023 година за прилагане на Регламент (ЕС) № 36/2012 относно ограничителни мерки с оглед на положението в Сирия в частта, която се отнася до него;
Да отмени Регламент (ЕС) № 36/2012 на Съвета от 18 януари 2012 година относно ограничителни мерки с оглед на положението в Сирия и за отмяна на Регламент (ЕС) № 442/2011 и приложенията към него, изменен с Регламент за изпълнение (ЕС) № 2023/844 в частта, която се отнасят до него;
Да осъди Съвета в случай, че е загубилата делото страна, да заплати изяло съдебните разноски.
Основания и основни доводи
Жалбоподателят изтъква две основания в подкрепа на жалбата.
Първо основание: нарушение на задължението за мотивиране. Жалбоподателят изтъква, че като просто обявява, че „Mudar al-Assad е братовчед на Bachar al-Assad и следователно е член на семейство Assad“, Съветът не е изпълнил изискването за мотивиране на актовете си, тълкувано от Съда на Съюза.
Второ основание: явна грешка в преценката на Съвета и неоснователност на решението му. Жалбоподателят поддържа, че Съветът неоснователно е извел презумпция от наличието на семейни връзки, че се възползва от сирийския режим и, че е свързан с него, при положение че за вписването му във въпросното приложение е било необходимо Съветът да разполага с доказателства относно действително поведение, установяващо личната му отговорност.
____________